Yomgʻirlar
„Yomgʻirlar“ — Renat Sobirov va Tohir Sodiqov ijro etgan qoʻshiq. 2018-yil eʼlon qilingan. Qoʻshiq soʻzini Shohruz (Abadiya) va Azamat Otajonov, musiqasini esa Shohruz yozgan. Sobirov taronani aranjirovka qilishda qatnashgan. „Yomgʻirlar“ qoʻshigʻi 2019-yil Sobirovning ayni nomli ilk studiyaviy albomiga kiritilgan. 2019-yil „Bolalar“ guruhining 30-yillik konsertida Sobirov Sodiqov bilan „Yomgʻirlar“ qoʻshigʻini yakuniy „Xayolim senda“ qoʻshigʻidan oldin ijro etgan. Tarona sol minor tonalligida boʻlib, unda boshdan-oyoq i — v — VII — VI akkord ketma-ketligi qoʻllanilgan. Xususan, ashulada Gm — Dm7 — F — E♭ akkordlari chalingan. 2018-yilning noyabr oyida „Yomgʻirlar“ qoʻshigʻi uchun rejissyor Rustam Meliyev klip suratga olgan. Klip 2019-yil eʼlon qilingan boʻlib, unda avtohalokatga uchragan yigit qismati tasvirlangan. Klipdan Sodiqov bilan Sobirov qoʻshiqni qora fonda ijro etayotgani aks etgan kadrlar ham oʻrin olgan.